Shiga
Manmaw-Loije, Miwa ga jarit lam KIO pat
- Post 13 April 2012
- Last Updated on 13 April 2012
- By KNG
- Hits: 776
April 12, bat Mali Ya shani kaw nna Jinghpaw mungdaw Manmaw-Loije, Miwa ga jarit hpaga lam hpe Wunpawng Mungdan Shanglawt Hpung (KIO) kawn pat kau sai re.
Myen asuya hpyendap gaw KIO ginjaw Laiza hpe hpyen n-gun hkying lam hte laja lana gasat hpang wa sai majaw, ya na zawn ga jarit hpaga lam pat ai re lam, KIO du salang ni tsun ai.
Lam pat ai hpe Loije buga masha ni hte hkawm sa hkawm wa mung masha ni hpe KIO kawn bat Mali Ya jahpawt hta ndau shana dat sai lam, Loije buga salang langai KNG Jinghpaw Shiga Dap de tsun ai.
Jinghpaw mungdaw kata madung Miwa ga jarit hpaga lam mali hta, langai rai nga ai Loije lam gaw maning June shata majan byin wa ai kawn KIO kawn pat kau ai re. Raitim, lam hpaw ya na matu mung masha ni, hpaga la ni hpyi lajin ai majaw lai wa sai February shata hta bai hpaw ya ai rai nga ai.
Loije gaw shawng de KIO a uphkang ai ginra raitim 1987 ning hta Myen asuya dap ni madu la ai re. Raitim Loije makau grupyin gaw KIO a ginra naw re.
Lungbra Kadawng kaw Myen hpyen mawdaw langai hpe kapaw
Lam pat tawn ai hpang, Manmaw kawn Loije de lung wa ai Toyota Hilux mawdaw langai hpring Myen asuya hpyenla ni hpe mani bat Mali Ya shana hkying 10 grupyin hta KIA ni bawm hkap kapaw ai lam, KIA shiga lawk tsun ai.
Bawm kapaw ai shara gaw N’Mawk hte Sinlum lapran Lungbra Kadawng kaw rai nna mawdaw kapaw ashin mat ai hta si hkala hkrum masha jahpan garai n chye lu shi ai.
Ndai bat pru kaw nna KIO ginjaw Laiza hte Sinpaw ginwang ginjaw Mai Ja Yang grupyin lahkawng hta uhpung lahkawng dap ni lapran gasat gala lam ni shani shagu byin nga sai re.
knc_Latn kac_Latn ban_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn